钦定古今图书集成/历象汇编/乾象典/第090卷 > 雪夜寻梅 前人
## 钦定古今图书集成/历象汇编/乾象典/第090卷 > 雪夜寻梅 前人

去年看梅南溪北，月作主人梅作客。今年看梅荆溪
西，玉为风骨雪为衣。腊前欲雪竟未雪，梅花不惯人
间热。横枝憔悴涴晴埃，端令羞面不肯开。缟裙夜诉
玉皇殿，乞得天花来作伴。三更滕六驾海神，先遣东
风吹玉尘。梅仙晓沐银浦水，冰肤欲放瑶林春。诗人
莫作雪前看，雪后精神添一半。